ജെ.ഡിഎസ് എം.എല്.എ ശ്രീനിവാസ ഗൗഡ കോണ്ഗ്രസിലേക്കെന്ന് ബംഗളൂരു: കോലാറിലെ ജെ.ഡിഎസ് എം.എല്.എ കെ. ശ്രീനിവാസ ഗൗഡ കോണ്ഗ്രസില് ചേര്ന്നേക്കും. കഴിഞ്ഞ ദിവസം കെ.പി.സി.സി പ്രസിഡന്റ് ഡി.കെ. ശിവകുമാറുമായി കൂടിക്കാഴ്ച നടത്തിയ ശ്രിനിവാസ ഗൗഡ കോണ്ഗ്രസില് ചേരാന് താല്പര്യം പ്രകടിപ്പിച്ചതായാണ് വിവരം. കഴിഞ്ഞ കോണ്ഗ്രസ് ജെ.ഡിഎസ് സഖ്യസര്ക്കാറില് മന്ത്രിയായിരുന്നു ശ്രീനിവാസ ഗൗഡ. 2019ല് ബി.ജെ.പി പണവും മന്ത്രിസ്ഥാനവും വാഗ്ദാനം ചെയ്ത് ചാക്കിട്ടുപിടിക്കാന് ശ്രമിച്ചതായി അദ്ദേഹം ആരോപിച്ചിരുന്നു. ചാമുണ്ഡേശ്വരിയിലെ ജെ.ഡിഎസ് എം.എല്.എയായ ജി.ടി. ദേവഗൗഡ കോണ്ഗ്രസില് ചേരുമെന്ന് നേരത്തേ പ്രഖ്യാപിച്ചിട്ടുണ്ട്. ഗുബ്ബി എം.എല്.എ എസ്.ആര്. ശ്രീനിവാസും ജെ.ഡിഎസ് വിട്ട് കോണ്ഗ്രസിലേക്ക് വരുമെന്ന് സൂചനയുണ്ട്. അടുത്തിടെ ജെ.ഡിഎസ് എം.എല്.എ മധു ബംഗാരപ്പ കോണ്ഗ്രസില് ചേര്ന്നിരുന്നു.